Source: https://kuria-birosag.hu/hu/print/rendes-jogorvoslati-eljarasok-kozigazgatasi-ugyekben
Timestamp: 2019-12-07 19:54:21
Document Index: 17439940

Matched Legal Cases: ['Kúria ', 'Kúria ', 'Kúria ', 'bíróság ', 'Kúria ', 'Kúria ', 'Kúria ', 'bíróság ', 'Kúria ', 'bíróság ', 'bíróság ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Rendes jogorvoslati eljárások közigazgatási ügyekben
Címlap > Általános tájékoztató a Kúria hatáskörébe tartozó eljárásokról > Jogorvoslat egyedi ügyekben > Rendes jogorvoslati eljárások > Rendes jogorvoslati eljárások kozigazgatási ügyekben
1. Fellebbezéssel támadható határozat a Kúria előtt:
Közigazgatási ügyben bírósági határozat ún. "ugró fellebbezés" útján támadható meg a Kúria előtt. Ez azt jelenti, hogy ha a határozatot elsőfokon a közigazgatási és munkaügyi bíróság hozta, a felek a határozat elleni fellebbezéshez mellékelt közös kérelemben indítványozhatják, hogy az anyagi jogszabály megsértésére alapított fellebbezést közvetlenül a Kúria bírálja el. Az ugró fellebbezést a Kúria akkor fogadja be, ha a fellebbezés olyan anyagi jogsértésen alapul, amely a joggyakorlat egységének biztosítása szempontjából alapvető jelentőségű.
2. A fellebbezés előterjesztésére jogosultak:
Fellebbezéssel élhet a fél, az érdekelt, valamint a rendelkezés rá vonatkozó része ellen az, akire az ítélet rendelkezést tartalmaz.
3. A fellebbezés alaki és tartalmi kellékei:
A fellebbezés tartalmazza továbbá
- a fellebbezéssel támadott ítélet számát,
- a fellebbezést megalapozó jogszabálysértést, a jogszabályhely pontos megjelölésével és
- a Kúria döntésére vonatkozó határozott kérelmet.
A fellebbezésben új tény vagy bizonyíték előadására akkor van lehetőség, ha
- az az elsőfokú ítélet meghozatalát követően jutott a fellebbező fél tudomására, és elbírálása esetén reá kedvezőbb határozatot eredményezett volna vagy
- az az elsőfokú ítélet jogszabálysértő voltának alátámasztására irányul.
A fellebbezést a fellebbezési határidő leteltét követően nem lehet megváltoztatni. A fellebbezés mindaddig visszavonható, amíg a másodfokú bíróság a határozatát meg nem hozta, illetve - tárgyalás tartása esetén - a határozathozatal céljából vissza nem vonult. Az ezzel kapcsolatban felmerült költségek viseléséről a Kúria határoz.
Az eljárás során a felek számára a jogi képviselet kötelező.
4. Az eljárás lefolytatása:
4.1. Az elsőfokon eljárt bíróság a fellebbezést visszautasítja, ha
- azt nem az arra jogosult nyújtotta be,
- az olyan határozat ellen irányul, amely ellen a fellebbezést törvény kizárja,
- a fellebbezés elkésett, és az erre jogosult igazolási kérelmet nem terjesztett elő,
- a kötelezően elektronikus úton benyújtandó fellebbezést nem elektronikus úton, nem a megfelelő elektronikus űrlapon vagy elektronikus elérhetősége megjelölése nélkül terjesztik elő, illetve ha a fellebbezés alaki hiányait a fél a bíróság felhívása ellenére nem pótolta.
4.2. A fellebbezés befogadásáról a Kúria tanácsban, harminc napon belül dönt. Ha a Kúria az ugró fellebbezést nem fogadja be, azt a másodfokú bíróságnak küldi meg elbírálásra.
4.3. Amennyiben a Kúria a fellebbezést befogadja, akkor kerülhet sor az ügy érdemi vizsgálatára, illetve a Kúria érdemi döntésére.
A fellebbezés érdemi elbírálása tárgyaláson kívül és tárgyalás tartásával kerülhet sor.
Tárgyalás tartását a fél a fellebbezésben és a fellebbezési ellenkérelemben kérheti. A határidő elmulasztása miatt igazolásnak nincs helye. Ha az ügy körülményei ezt nem zárják ki, a tárgyalást úgy kell kitűzni, hogy a tárgyalás a fellebbezés felterjesztését követő három hónapon belül megtartható legyen.
A felek távolmaradása a fellebbezés elintézését nem gátolja, de ha a Kúria a meg nem jelentek valamelyikének meghallgatását szükségesnek tartja, a tárgyalást egy alkalommal, új tárgyalási határnap kitűzésével elhalaszthatja. A fellebbezési tárgyalásra szabályszerűen idézett mulasztása miatt igazolásnak nincs helye.
A megtámadott ítéletet a Kúria helyben hagyja, megváltoztatja vagy hatályon kívül helyezi.